ఎస్‌బీఐలో బ్యాంకుల విలీనానికి సై!
- సూత్రప్రాయ అంగీకారం తెలిపిన క్యాబినెట్‌
- ఉద్యోగులకు ఎలాంటి ఇబ్బంది రాకుండా చర్యలు
- 'భారతీయ మహిళా బ్యాంకు'పై తరువాత నిర్ణయం
-  విలీనం అమలు తేదీని త్వరలోనే వెల్లడిస్తాం
- ప్రపంచ స్థాయి బ్యాంకింగ్‌ దిగ్గజం కానున్న ఎస్‌బీఐ: క్యాబినెట్‌ భేటీ అనంతరం ఆర్థిక మంత్రి జైట్లీ వెల్లడి
న్యూఢిల్లీ: 'భారతీయ స్టేట్‌ బ్యాంక్‌'లో (ఎస్‌బీఐ) అయిదు అనుబంధ బ్యాంకుల విలీనానికి బుధవారం కేంద్ర క్యాబినెట్‌ పచ్చజెండాను ఊపింది. అయితే భారతీయ మహిళా బ్యాంకు విలీనంపై మాత్రం ఒక నిర్ణయానికి రాలేకపోయింది. ఎస్‌బీఐలో అనుబంధ బ్యాంకుల విలీనానికి ఆయా బ్యాంకుల బోర్డులు సమ్మతి తెలపడంతో ఈ ప్రతిపాదనకు మంత్రివర్గం పచ్చజెండా ఊపినట్టుగా ఆర్థిక మంత్రి అరుణ్‌ జైట్లీ తెలిపారు. ఆయా బ్యాంకుల బోర్డులు చేసిన సూచనలను పరిగణనలోకి తీసుకుంటూనే క్యాబినెట్‌ ఈ నిర్ణయాన్ని తీసుకున్నట్టుగా ఆయన తెలిపారు. క్యాబినెట్‌ ఆమోదంతో త్వరలోనే 'స్టేట్‌ బ్యాంక్‌ ఆఫ్‌ బికనీర్‌ అండ్‌ జైపూర్‌' (ఎస్‌బీబీజే), 'స్టేట్‌ బ్యాంక్‌ ఆఫ్‌ మైసూర్‌' (ఎస్‌బీఎం), 'స్టేట్‌ బ్యాంక్‌ ఆఫ్‌ ట్రావెన్‌కోర్‌' (ఎస్‌బీటీ), 'స్టేట్‌ బ్యాంక్‌ ఆఫ్‌ పటియాల' (ఎస్‌బీపీ), 'స్టేట్‌ బ్యాంక్‌ ఆఫ్‌ హైదరాబాద్‌'లు (ఎస్‌బీహెచ్‌) ఎస్‌బీఐలో విలీనం కానున్నాయి. విలీనపు నిర్ణయంతో ఎస్‌బీఐ దేశీయంగానే కాకుండా ప్రపంచ స్థాయి విత్త సంస్థగా ఎదుగుతుందని మంత్రి అన్నారు. మేటి సామర్థ్యంతో పని చేసేందుకు ఈ నిర్ణయం దోహదపడుతుందని జైట్లీ వివరించారు. ఈ నిర్ణయంతో నిర్వహణ ఖర్చులు దిగివస్తాయని అన్నారు. నిధుల సమీకరణ వ్యయం కూడా తగ్గుతుందని అభిప్రాయపడ్డారు. 'భారతీయ మహిళా బ్యాంకు' విలానానికి సంబంధించిన ప్రతిపాదన ఇంకా పరిశీలనలోనే ఉందని మంత్రి తెలిపారు. దీనికి సంబంధించి బుధవారం సమావేశంలో ఏలాంటి నిర్ణయం తీసుకోలేదని వివరించారు. ఎప్పటి నుంచి ఈ విలీనం అమలులోకి రానుందన్న విషయమై జైట్లీ స్పష్టతనివ్వలేదు. విలీనం తేదీని త్వరలోనే వెల్లడిస్తామని తెలిపారు. విలీనం కారణంగా బ్యాంకుల్లోని ఏ ఒక్క ఉద్యోగిపైనా ప్రభావం చూపకుండా తగిన చర్యలు తీసుకోనున్నట్టుగా వివరించారు.
విలీన ప్రతిపాదన ఇదీ.
అనుబంధ బ్యాంకుల విలీనానికి సంబంధించి ఎస్‌బీఐ ఇప్పటికే విలీన ప్రణాళికను సిద్ధం చేసి ఉంచింది. దీనికి బ్యాంకు బోర్డు ఆమోదం కూడా తెలిపింది. ఈ ప్రణాళిక ప్రకారం ఎస్‌బీబీజే వాటాదారులు తమ వద్ద ఉన్న ప్రతి 10 షేర్లుకు బదులుగా 28 ఎస్‌బీఐ వాటాలు లభించనున్నాయి. అలాగే ఎస్‌బీఎం, ఎస్‌బీటీ వాటాదారులకు వారి వద్దనున్న ప్రతి పది వాటాలకు 22 ఎస్‌బీఐ షేర్లను అందించనున్నారు. ఎస్‌బీపీ, ఎస్‌బీహెచ్‌ల విలీనానికి బ్యాంకు ప్రత్యేక ప్రణాళఙకను సిద్ధ చేసింది.
ప్రపంచ బ్యాంకింగ్‌ దిగ్గజంగా ఎస్‌బీఐ..
అయిదు అనుబంధ బ్యాంకుల విలీనం తరువాత ఎస్‌బీఐ ప్రపంచ స్థాయి బ్యాంకింగ్‌ దిగ్గజం కానుంది. బ్యాంకు ఆస్తుల విలువ రూ.37 లక్షల కోట్లకు చేరనుంది. ఖాతాదారుల సంఖ్య 50 కోట్లకు, బ్యాంకు బ్రాంచీల సంఖ్య 22,500లకు చేరుతుంది. ఇక మొత్తం 58,000 ఏటీఎంలు ఎస్‌బీఐ గొడుగు కిందకు రానున్నాయి. ప్రస్తుతం ఎస్‌బీ 16,500 శాఖలు, 191 విదేశీ శాఖలతో 36 దేశాలలో విస్తరించి ఉంది.
22 కంపెనీలకు 31 చమురు బ్లాక్‌లు
'డిస్కవర్డ్‌ స్మాల్‌ అండ్‌ మార్జినల్‌ ఫీల్డ్స్‌' (డీఎస్‌ఎఫ్‌) వేలంలో భాగంగా మొత్తం దేశంలోని 31 చమురు, గ్యాస్‌ వెలికితీత బ్లాకులను 22 కంపెనీలకు అప్పగించేందుకు కేంద్ర క్యాబినెట్‌ అమోదం తెలిపింది. బుధవారం జరిగిన సమావేశంలో దీనికి సంబంధించి క్యాబినెట్‌ నిర్ణయం తీసుకుంది.
డీఎస్‌ఎఫ్‌ కింద మొత్తం 46 కాంట్రాక్టులను వేలానికి పెట్టగా 31 బ్లాకులకే స్పందన లభించింది. వీటిని రెండో దశలో వేలం వేయనున్నారు. బ్లాకులను చేజిక్కించుకున్న 22 కంపెనీల్లో 15 కొత్త సంస్థలేనని మంత్రి తెలిపారు. ఈ బ్లాకుల ద్వారా కంపెనీలకు రానున్న 15 ఏండ్లలో దాదాపు రూ.46,000 కోట్ల స్థూల ఆదాయం లభిస్తుందని అంచనా. ఇందులో సర్కారు వాటా రూ.9,600 కోట్ల వరకు ఉండవచ్చు.
మీ స్నేహితులకు రికమెండ్ చెయ్యండి